CELEX: C2004/273/67
Language: hu
Date: 2004-11-06 00:00:00
Title: T-337/04. sz. ügy: Athanasios Pitsiorlas által az Európai Unió Tanácsa és az Európai Központi Bank ellen 2004. július 29-én benyújtott kereset

6.11.2004   
            
            
               HU
            
            
               Az Európai Unió Hivatalos Lapja
            
            
               C 273/35
            
         Athanasios Pitsiorlas által az Európai Unió Tanácsa és az Európai Központi Bank ellen 2004. július 29-én benyújtott kereset
   (T-337/04. sz. ügy)
   (2004/C 273/67)
   Az eljárás nyelve: görög
   Athanasios Pitsiorlas, lakóhelye: Szaloniki (Görögország), képviseli: Dimitrios Papafilippou ügyvéd, 2004. július 29-én keresetet nyújtott be az Európai Közösségek Elsőfokú Bíróságához az Európai Unió Tanácsa és az Európai Központi Bank ellen.
   A felperes keresetében azt kéri, hogy az Elsőfokú Bíróság:
   
               —
            
            
               kötelezze a két közösségi intézményt arra, hogy egyetemlegesen és teljeskörűen térítsék meg 1) amennyiben egyenlege pozitív, azt a különbözetet, amely az Európai Központi Bank megfelelő álláshelyén 2001. áprilisától az Elsőfokú Bíróság ítéletének meghozatalát követő három hónapig neki járó illetmény és az ugyanebben az időszakban ügyvédként elért jövedelme között, ez utóbbi levonása után mutatkozik, továbbá 2) 90 000 eurót és annak a kereset közlésétől számított törvényes kamatát, nem vagyoni kártérítésként;
            
         
               —
            
            
               kötelezze a két közösségi intézményt a bíróság előtti eljárásban és az azon kívül felmerült költségeinek viselésére.
            
         Jogalapok és fontosabb érvek:
   A felperes keresetet nyújtott be korábban az Elsőfokú Bírósághoz (T-3/00. sz. ügy (1)), amelyben kérte az Európai Monetáris Rendszer hatályba lépéséről szóló „Bázel/Nyborg” megállapodáshoz való hozzáférés engedélyezésére irányuló kérelmének a Tanács és az Európai Központi Bank részéről történt elutasítása semmissé nyilvánítását. A felperes azt állítja, hogy erre a megállapodásra szüksége van doktori értekezése befejezéséhez.
   A jelen keresetében a felperes arra hivatkozik, hogy a hozzáférés iránti kérelmének a Tanács és az Európai Központi Bank részéről történt elutasítása ugyanazon indokok alapján jogellenes, mint amelyekre korábbi keresetében hivatkozott. Ezen kívül azt is felhozta, hogy az elutasítás miatt máig nem tudta befejezni a doktori értekezését. Azt állítja, hogy gazdasági és pénzügyi jogi szakirányú doktori értekezés szerzőjeként jogi jellegű állást pályázhatna meg nemzetközi szervezeteknél, és el is nyerné azt. Ezáltal vagyoni kára keletkezett, amelynek összege egyenlő a 2001. áprilisa (amikorra értekezését befejezte volna és egy ilyen álláshelyet talált volna) és az Elsőfokú Bíróság ítéletét követő harmadik hónap vége közötti időszakban, egy ilyen állás révén elérhető, illetőleg a görögországi ügyvédi gyakorlata idején szerzett jövedelme közötti különbséggel. A felperes tehát keresetében ennek a vagyoni kárnak a megtérítését és nem vagyoni kárának megállapítását kéri.
   
      (1)  HL C 122., 2000.4.29., 35. o.